ພວກແຮງງານ ຕ່າງດ້າວ ໜີອອກຈາກ ຊາອຸດີ ອາຣາເບຍ (ວີ​ດີ​ໂອ)
ພວກແຮງງານຕ່າງປະເທດ ຫຼາຍພັນຄົນ ໜີຈາກ ນະຄອນຫຼວງ ຊາອຸດີ ອາຣາເບຍ ທ່າມກາງ ການປາບປາມ ຂອງລັດຖະບານ.
ພວກແຮງງານຫຼາຍພັນຄົນ ສ່ວນຫຼາຍມາຈາກທະວີບອາຟຣິກາ ໄດ້ເຕົ້າໂຮມກັນທີ່ກຸງ Riyadh ນະຄອນຫຼວງຂອງຊາອຸດີອາຣາ ເບຍ ພາກັນຊອກຫາທາງກັບຄືນປະເທດຫຼັງຈາກປະຊາຊົນ 2 ຄົນເສຍຊີວິດຈາກການປະທະກັນຫຼາຍຄັ້ງໃນຄືນຜ່ານມານີ້ ລະຫວ່າງພວກແຮງງານຕ່າງດ້າວແລະພວກອາສາສະໝັກຮັກ ສາຄວາມສະຫງົບຊາອຸດີອາຣາເບຍທີ່ໄດ້ຮັບການໜຸນຫຼັງຈາກ ຕຳຫຼວດນັ້ນ ຢ່າງໜ້ອຍປະຊາຊົນ 68 ຄົນໄດ້ຮັບບາດເຈັບໃນການປະທະກັນ ຫຼາຍບັ້ນໃນວັນເສົາຜ່ານມານີ້ ແລະຕຳຫຼວດກ່າວວ່າ ພວກເຂົາ ເຈົ້າໄດ້ຈັບກຸມຊາວຕ່າງດ້າວ 561 ຄົນ ລັດຖະບານໄດ້ເລີ້ມທຳການທັບມ້າງພວກແຮງງານຕ່າງດ້າວ ຫຼັງຈາກຊ່ວງໃຫ້ອະໄພໂທດມາເປັນເວລາ 7 ເດືອນຍຸຕິລົງໃນວັນທີ 3 ເດືອນນີ້ ເພື່ອໃຫ້ພວກແຮງງານຕ່າງດ້າວປ່ຽນຖານະຂອງເຂົາເຈົ້າໃຫ້ຖືກຕ້ອງຕາມກົດໝາຍນັ້ນ ສື່ມວນຊົນຊາອຸດີອາຣາເບຍ ແຈ້ງໃຫ້ຊາບວ່າ ຕຳຫຼວດໄດ້ທຳການຈັບກຸມປະຊາຊົນ 16 ພັນຄົນມາຮອດການສັບປະດາຜ່ານມາ ໃນຂະນະທີ່ເຈົ້າໜ້າທີ່ທຳການອອກກວດກາໃນຫົວເມືອງຕ່າງໆ ບຸກເຂົ້າກວດຄົ້ນໃນຮ້ານຄ້າແລະສະຖານທີ່ກໍ່ສ້າງແຫ່ງຕ່າງໆ ບັນດາເຈົ້າໜ້າທີ່ຊາອຸດີ ກ່າວວ່າ ໃນລະຫວ່າງການໃຫ້ອະໄພໂທດ ພວກແຮງງານຕ່າງດ້າວ 4 ລ້ານຄົນ ຊຶ່ງສ່ວນຫຼາຍມາຈາກທະວີບອາຟຣິກາ ແລະເອເຊຍ ໄດ້ຮັບເອກະສານທີ່ຖືກຕ້ອງຕາມກົດໝາຍ ແລະປະມານ 1 ລ້ານຄົນ ພາກັນໜີອອກຈາກປະເທດໄປ ຍັງບໍ່ເປັນທີ່ຈະແຈ້ງເທື່ອວ່າ ຍັງມີພວກແຮງງານຕ່າງດ້າວທີ່ຜິດກົດໝາຍຍັງເຫຼືອຢູ່ໃນປະເທດຫຼາຍປານໃດ ຊາອຸດີ ອາຣາເບຍ ຊຶ່ງເປັນປະເທດທີ່ມີການເສດຖະກິດໃຫຍ່ທີ່ສຸດໃນໂລກອາຫຣັບ ກຳລັງຊຸກຍູ້ໃຫ້ສ້າງໜ້າວຽກຂຶ້ນອີກ ສຳລັບພົນລະເມືອງຂອງຕົນ ເພື່ອຫລີກເວັ້ນການກໍ່ຄວາມຮຸນແຮງຂຶ້ນນັ້ນ ຣາຊະອານາຈັກຊາອຸດີອາຣາເບຍ ເອົາເລື້ອງການສ້າງໜ້າວຽກຂຶ້ນເປັນບູລິມະສິດ ຫຼັງຈາກການລຸກຮືຂຶ້ນຫຼາຍຄັ້ງໃນປີ 2011 ເພື່ອໂຄ່ນລົ້ມຜູ້ນຳຂອງຕົນໃນທົ່ວພາກຕາເວັນອອກກາງນັ້ນ